કૃષ્ણે પ્રેમ કરનારને પ્રેમસ્વરૂપ, કૃષ્ણસ્વરૂપ બનાવી દીધા. હજી પણ બનાવતો રહે છે. ગોપીઓ કૃષ્ણમય, કૃષ્ણસદૃશ બની ગઈ. રાધાને તો ઉદ્ધવે આવીને કહ્યું કે કૃષ્ણ આ પૃથ્વી પર નથી રહ્યા ત્યારે રાધાએ કહ્યું હતું કે, ઓધાજી, બુઢ્ઢા થઈ ગયા છો એટલે તમારી બુદ્ધિ બહેર મારી ગઈ છે. તમને કૃષ્ણ ક્યાંય નથી દેખાતા, પણ કૃષ્ણ તો અહીં જ છે, મારી પાસે. સદૈવ. ગોપીઓએ તો જ્ઞાનનો પાઠ ભણાવવા આવેલા ઉદ્ધવને પ્રેમભક્તિના પાઠ ભણાવી દીધા અને ઉદ્ધવ વ્રજમાંથી જતી વખતે ‘મોહન ગુન ગયૌ ભૂલી, ગોપી ગુન ગાવન લગ્યૌ.’ કૃષ્ણને જેણે પ્રેમ કર્યો તે કૃષ્ણમાં સમાઈ ગયા. કૃષ્ણે બધાને છોડવા પડ્યા. જન્મ થયો ત્યારે સગાં મા-બાપ, દેવકી અને વસુદેવને છોડીને પાલક માતા-પિતા યશોદા-નંદબાબા પાસે રહેવું પડ્યું. તેમને છોડીને ગોકુલ છોડીને મથુરા જવું પડ્યું. ગોપીઓને છોડવી પડી. પ્રાણપ્રિયા રાધાને છોડવી પડી અને છતાં, આ જેટલાને તેમણે છોડ્યાં તેમણે ક્યારેય કોઈ ફરિયાદ ન કરી, કારણ કે તેઓ કૃષ્ણને પામી ગયાં હતાં. કૃષ્ણરૂપ બની ગયાં હતાં. તેમાં કોઈ દ્વૈતભાવ રહ્યો જ નહોતો. સંપૂર્ણ અદ્વૈત. હજી હમણાંના જ ભૂતકાળમાં મીરાં પણ કૃષ્ણને આમ જ પામી ગઈ, તેમનામાં સમાઈ ગઈ. નરસિંહ, સુરદાસ કેટલાય ભક્તકવિઓ કૃષ્ણમાં લીન થઈ ગયા.